[bookmark: _GoBack]ไฟไหม้โรงงานขนมรายใหญ่ ย่านอ้อมน้อย  เจ้าหน้าที่เร่งสกัดเพลิง คาดเสียหายหลายสิบล้าน
	เมื่อเวลาประมาณ 04.30 น.ของวันที่ 09 ตุลาคม 2569 ศูนย์วิทยุสถานีตำรวจภูธรกระทุ่มแบน จ.สมุทรสาคร ได้รับแจ้งมีเหตุเพลิงไหม้เกิดขึ้นที่บริษัทผู้ผลิตขนมรายใหญ่ของจังหวัดสมุทรสาคร ซึ่งตั้งอยู่ริมถนนเศรษฐกิจ 1 หมู่ที่ 4 ต.อ้อมน้อย อ.กระทุ่มแบน จ.สมุทรสาคร จึงได้รีบประสานรถน้ำดับเพลิงของเทศบาลนครอ้อมน้อย 7 คัน และรถดับเพลิงพร้อมรถสนับสนุนฯ ในพื้นที่ใกล้เคียงรวมกว่า 20 คัน เข้าระงับเหตุ ภายใต้การสั่งการของนายพิรุณโรจน์ นาคดนตรี นายอำเภอกระทุ่มแบน ในฐานะผู้บัญชาการเหตุการณ์ ซึ่งเพลิงได้โหมลุกไหม้อย่างรุนแรงบริเวณอาคาร 2 ชั้นขนาดใหญ่ ที่ใช้เป็นส่วนของสำนักงานออฟฟิต ห้องผลิตขนมขบเคี้ยว และโกดังเก็บสินค้า ซึ่งเจ้าหน้าที่ดับเพลิงต้องฉีดน้ำสกัดนานกว่า 1 ชั่วโมง จึงสามารถควบคุมเพลิงให้อยู่ในวงจำกัด ไม่ลุกลามไปยังอาคารข้างเคียงที่อยู่ในบริเวณพื้นที่เดียวกัน ทั้งนี้ยังไม่มีการรายงานว่า มีผู้ได้รับบาดเจ็บหรือเสียชีวิตจากเหตุการณ์ที่เกิดขึ้น แต่ความรุนแรงของไฟได้ส่งผลทำให้ส่วนโครงสร้างหลังคาด้านหลังสุดพังถล่มลงมา
	จากการสอบถามเบื้องต้นทราบว่า ต้นเพลิงเกิดจากบริเวณส่วนที่ใช้เป็นสำนักงานออฟฟิต จากนั้นเพลิงได้ลุกลามไปอย่างรวดเร็วจากด้านหน้าสุดไปด้านหลังสุด แต่เนื่องจากตั้งแต่ส่วนกลางของตัวอาคารไปถึงด้านหลังของตัวอาคารที่เกิดเหตุ ซึ่งเป็นส่วนของห้องผลิตขนมกับโกดังเก็บสินค้านั้น มีเชื้อเพลิงที่ติดไฟง่าย จึงทำให้เพลิงรุนแรงมากและส่งผลทำให้โครงสร้างหลังคาของอาคารบางส่วนพังลงมา ขณะที่สาเหตุยังไม่ทราบว่าเกิดจากอะไร เพราะตอนเกิดเหตุในออฟฟิตไม่มีใครทำงานอยู่ ด้านมูลค่าความเสียหายคาดว่าหลายสิบล้านบาท 
	ทั้งนี้นายพิรุณโรจน์ นาคดนตรี นายอำเภอกระทุ่มแบน ในฐานะผู้บัญชาการเหตุการณ์ ได้สั่งให้มีการนำเชือกมากั้นกันบุคคลที่ไม่เกี่ยวข้องเข้าไปในพื้นที่เกิดเหตุ เพื่อให้เจ้าหน้าที่ดับเพลิงสามารถทำงานได้อย่างสะดวกและรวดเร็ว  ส่วนการตรวจสอบสาเหตุนั้น จะได้มีการประสานเจ้าหน้าที่วิทยาการกองพิสูจน์หลักฐานเข้ามาตรวจสอบ ภายหลังจากเพลิงสงบลงเป็นที่เรียบร้อยแล้ว นอกจากนี้ในด้านความมั่นคงแข็งแรงของโครงสร้างตัวอาคาร ก็จะต้องได้รับการประเมินจากวิศวกรผู้เชี่ยวชาญด้านโครงสร้างอาคารฯ ต่อไป
